Die glomeromycota is 'n filum binne die koninkryk swamme met ongeveer 200 lewende spesies. Lede van die filum glomeromycota staan bekend as glomeromisete. Hierdie filum omsluit arbuskule mikorisas ('n vertake wortelswam) en ektomikorisas (waar die swam 'n laag vorm op die plantwortel). Hierdie filum is in 1998 as 'n afsonderlike klas swamme voorgestel, maar in 2001 is dit as 'n filum binne die swamkoninkryk erken. Glomeromisete is swamme wat mikorisa-assosiasies met plante vorm. Mikorisa-assosiasies behels die oordrag van voedingstowwe tussen die swam en die gasheerplant. Hierdie oordrag geskied deur ingewikkelde, vertakte, mikroskopiese strukture wat arbuskule (wat “dwergbome” beteken) genoem word. Hierdie arbuskule ontwikkel binne die lewende wortelselle van die plant. Die mikorisa-assosiase is verpligtend vir die swam en dus kan die swam nie in isolasie van sy gasheerplant gekweek word nie. Hierdie soort swamme is belangrike lede van plante se mikrobiome en bevorder ’n plant se toegang tot voedingstowwe in die grond en water. Geosiphon pyriforme is die enigste voorbeeld van nie-mikorisale spesies glomeromisete. Dit produseer opgeblase blaasselle wat endosimbiotiese stikstofbindende sianobakterieë bevat.